
UPRAVNI ODJEL ZA PRAVNE
I ZAJEDNIČKE POSLOVE
KLASA: 112-02/26-02/12
URBROJ: 2198-10/1-26-6

Zadar, 11. studenog 2026. godine


[bookmark: _Hlk184895774]Na temelju članka 19. stavka 1., a u svezi s člankom 116.  Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 4/18, 112/19, 17/25 – u daljnjem tekstu: Zakon), pročelnica Upravnog odjela za pravne i zajedničke poslove, objavljuje

UPUTE I OBAVIJESTI KANDIDATIMA
koji podnose prijave na javni natječaj za prijam u službu namještenika za
 tehničke poslove u Upravni odjel za pravne i zajedničke poslove

U „Narodnim novinama“ broj 130/2026 od 11. studenog 2026. godine objavljen je javni natječaj za prijam u službu namještenika za tehničke poslove u Upravni odjel za pravne i zajedničke poslove, Odsjek zajedničke poslove, Pododsjek za poslove namještenika, radno mjesto broj 74. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 17/26 – u daljnjem tekstu: Pravilnik), 1 izvršitelj, na neodređeno vrijeme, uz obvezan probni rad u trajanju od 3 mjeseca.

Od dana objave javnog natječaja u „Narodnim novinama“ počinje teći rok od 8 dana za podnošenje prijava na javni natječaj. Slijedom navedenog, posljednji dan za podnošenje prijava na javni natječaj je 19. studenog 2026. godine. Prijava je podnesena u roku ako je prije isteka roka zaprimljena u pisarnici Zadarske županije, Ivana Mažuranića 28, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.
[bookmark: _Hlk168662663]
I. Opis poslova radnog mjesta, koje se popunjava predmetnim javnim natječajem, prema Pravilniku:
- obavlja manje kućne popravke u poslovnim zgradama i uredima, 
- redovito se brine o održavanju i uređenju dvorišta i okolišu zgrada u sjedištu Županije, 
- poduzima zakonom propisane mjere i odgovoran je za osiguranje protupožarne zaštite, te obavlja poslove rukovatelja centralnog grijanja,
- obavlja poslove dostave uredskog i sanitarnog materijala na dislocirana mjesta rada upravnih tijela,
- po nalogu nadređenog službenika obavlja poslove održavanja čistoće službenih vozila Zadarske županije koja koriste upravna tijela Zadarske županije i vanjski suradnici,
- po nalogu nadređenog službenika obavlja pomoćno-tehničke poslove kod otpreme i dostave pošte i
- obavlja i druge poslove koji  su mu povjereni. 

II. Podaci o plaći:
Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10, 10/23), plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Koeficijent složenosti poslova  radnog mjesta namještenik za tehničke poslove je 1,82 utvrđen temeljem točke III. Odluke o koeficijentima za obračun plaća službenika i namještenika Zadarske županije utvrđenog pod rednim brojem 32., za radna mjesta 12. klasifikacijskog ranga („Službeni glasnik Zadarske županije“ broj 10/26).

Osnovica za izračun plaće utvrđena je člankom 43. stavak 1. Kolektivnog ugovora za službenike i namještenike upravnih tijela Zadarske županije („Službeni glasnik Zadarske županije“ broj 8/26).

III. Način obavljanja intervjua:
U postupku javnog natječaja za prijam namještenika u službu izbor kandidata obavlja se na temelju rezultata provedenog intervjua, a kojeg provodi tročlano Povjerenstvo za provedbu javnog natječaja imenovano od strane pročelnice Upravnog odjela za pravne i zajedničke poslove. 
Na intervju mogu pristupiti samo kandidati koji su podnijeli pravodobnu i urednu prijavu i koji udovoljavaju propisanim i objavljenim uvjetima javnog natječaja, a poziv na intervju biti će objavljen na mrežnoj stranici Zadarske županije, na poveznici https://www.zadarska-zupanija.hr/prijam-u-slu%C5%BEbu/prijem-u-sluzbu-natjecaji-u-tijeku  najmanje pet dana prije održavanja intervjua.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima javnog natječaja neće se smatrati kandidatima prijavljenim na javni natječaj te će im biti upućena odgovarajuća pisana obavijest. Obavijest se u pravilu dostavlja na adresu elektroničke pošte prijavitelja.

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje je podnio prijavu.
Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene. Maksimalan broj bodova koji kandidat može ostvariti na intervjuu je 10 bodova.
Smatra se da je kandidat zadovoljio ako je na intervjuu ostvario najmanje 5 bodova. 

IV. U nastavku donosimo još nekoliko informacija o javno natječajnom postupku:
1. Molimo podnositelje u prijavi navesti sve podatke i priložiti svu traženu dokumentaciju naznačenu u javnom natječaju budući da manjak samo jednog  dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na javni natječaj.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18, 112/19, 17/25), a koji se odnosi na natječajni postupak, dostupan je na linku https://zadarska-zupanija.hr/images/dokumenti/Izvadak_-_Zakon_2025.pdf

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije https://www.zadarska-zupanija.hr/prijam-u-slu%C5%BEbu/prijem-u-sluzbu-natjecaji-u-tijeku dana 11. studenog 2026. godine.

